A BIZOTTSÁG HATÁROZATA
(2006. május 8.)
a 2002/53/EK tanácsi irányelvnek megfelelően a mezőgazdasági növényfajok közös fajtajegyzékében felsorolt bizonyos kukoricafajták használatának a Lengyel Köztársaság területén történő betiltása engedélyezéséről
(az értesítés a C(2006) 1790. számú dokumentummal történt)
(Csak a lengyel nyelvű szöveg hiteles)
(2006/338/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági növényfajok közös fajtajegyzékéről szóló, 2002. június 13-i 2002/53/EK tanácsi irányelvre (1) és különösen annak 16. cikke (2) bekezdésének b) pontjára,
mivel:
(1)
A Bizottság a 2002/53/EK irányelv 17. cikkével összhangban az Európai Unió Hivatalos Lapja C sorozatában a Mezőgazdasági Növényfajok Közös Fajtajegyzékében közzétett bizonyos kukoricafajtákat.
(2)
Az irányelv 16. cikkének (1) bekezdése értelmében a tagállamoknak biztosítaniuk kell, hogy a 17. cikkben említett közzétételtől kezdődő hatállyal a szóban forgó irányelvvel vagy a szóban forgó irányelvben kifejtetteknek megfelelő elvekkel összhangban elismert fajták vetőmagja ne essen a fajtával kapcsolatos semmiféle forgalmazási korlátozás alá.
(3)
2005. június 24-én a Bizottság a 2002/53/EK irányelv 16. cikke (2) bekezdésének b) pontja alapján a Lengyel Köztársaságtól a lengyelországi termesztésre nem alkalmas kukoricafajták vetőmagvai használatának és forgalomba hozatalának betiltására irányuló kérelmet kapott. Ez a kérelem egy olyan kérelmet követett, amely egy későbbi külön határozat tárgyát képező, géntechnológiával módosított kukoricafajtákra vonatkozott.
(4)
2005. december 9-én Lengyelország eljuttatott a Bizottságnak egy jegyzéket azokról a kukoricafajtákról, amelyeket a lengyelországi körülmények melletti termesztésre alkalmatlannak ítélt. Ezt a jegyzéket a lengyel hatóságok 2006. január 9-i levelükben egészítették ki. Lengyelország engedélyt kér arra, hogy a jegyzékben szereplő valamennyi kukoricafajtát határozatlan időre kitiltsa a területéről.
(5)
Tekintettel a 16. cikk (2) bekezdése b) pontjának utolsó mondatára, amely kimondja, hogy bármely ilyen kérelmet az érintett fajtának a közös fajtajegyzékben való elismerését követő naptári évtől számított harmadik naptári év vége előtt kell benyújtani, a Lengyelország által 2005-ben benyújtott kérelem nem vonatkozhatott a közös fajtajegyzékben 2002. január 1-je előtt elismert fajtákra.
(6)
Az érintett fajtákra vonatkozóan rendelkezésre álló információk alapján köztudomású, hogy túlzottan magas érési csoportjuk miatt - amelynek FAO-száma legalább 350-es vagy azzal egyenértékű érési csoport - Lengyelország területén sehol sem alkalmasak termesztésre. Az érintett éghajlati vagy mezőgazdasági tényezők tartósan akadályozzák e fajták lengyelországi termesztését.
(7)
E feltételek mellett a Lengyel Köztársaság kérelmét az e határozatban felsorolt kukoricafajták esetében a 16. cikk (2) bekezdésének b) pontja alapján el kell fogadni, de a közös fajtajegyzékben 2002. január 1-je előtt felsorolt fajták esetében el kell utasítani.
(8)
Annak érdekében, hogy a Bizottság tájékoztathassa a többi tagállamot és frissíthesse a 2002/53/EK irányelvben meghatározott Mezőgazdasági Növényfajok Közös Fajtajegyzékét, Lengyelország számára elő kell írni, hogy köteles tájékoztatni a Bizottságot, amikor igénybe veszi az e határozat szerinti engedélyezést.
(9)
Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottsága véleményével,
ELFOGADTA EZT A HATÁROZATOT:
1. cikk
A Lengyel Köztársaság engedélyt kap arra, hogy egész területén betiltsa az e határozat mellékletében felsorolt kukoricafajták használatát.
2. cikk
A Lengyel Köztársaság kérelmének fennmaradó részét, amely a közös fajtajegyzékben 2002. január 1-je előtt felsorolt kukoricafajtákra vonatkozik, el kell utasítani.
3. cikk
Annak érdekében, hogy a Bizottság tájékoztathassa a többi tagállamot, a Lengyel Köztársaság értesíti a Bizottságot az 1. cikkben megadott engedély időpontjáról.
4. cikk
Ennek a határozatnak a Lengyel Köztársaság a címzettje.
Kelt Brüsszelben, 2006. május 8-án.